Sisäasiainministeriö
PL 26
00023  Valtioneuvosto

Hallituksen esitys eduskunnalle laiksi ulkomaalaislain muuttamisesta
SM048:00/2009

Helsingin yliopiston oikeuslääketieteen laitos kiittää sisäasiainministeriön maahanmuutto-osastoa mahdollisuudesta antaa lausunto hallituksen esityksestä SM048:00/2009 ja esittää kunnioittaen seuraavat oikeuslääke- tieteellistä iän arviointia koskevat huomionsa:

1.	Pidämme myönteisenä lakimuutosta, joka poliisin lisäksi antaisi rajavartiolaitokselle ja Maahanmuuttovirastolle mahdollisuuden pyytää iän arviointia oikeuslääketieteen laitokselta (sivu 1)

2.	Lain perusteluosiossa korostetaan hyvin iän arvioinnin tärkeyttä osana henkilöllisyyden selvittämisessä (sivu 3).

3.	Toteamme tarkennuksena, että oikeuslääketieteellisiä ikäarvioita on tehty pääasiallisesti oikeuslääketieteen laitoksella ja röntgenkuvaukset Säteilyturva- keskuksen vuonna 1997 myöntämällä erillisluvalla Hammaslääketieteen laitoksella (sivu 5).

4.	RUS-luustoiän lyhenne tulee sanoista Radius, Ulna (tekstissä ulma) ja Short bones (sivu 5).

5.	Toivoisimme perusteluissa käytettävän termiä pysyvät hampaat rautahampaiden asemesta.

6.	Nykyisin käytössä olevat menetelmät ovat suuntaa-antavia, koska luusto- ja hampaistokehityksessä on kysymys biologisesta kasvuprosessista. Vaihtelut yksilöiden ja populaatioiden välillä ovat luonnollisia, ja lisäksi kasvunopeudet vaihtelevat eri ikäkausina.

7.	Vuodesta 1977 oikeuslääketieteen laitoksen edustajat ovat korostaneet iän arvioinnin säädöspohjan tarvetta. On ilahduttavaa, että asian tärkeys on nyt yleisesti tiedostettu.

8.	Ionisoivan säteilyn käyttö ei-lääketieteellisiin tarkoituksiin iän arvioinnissa tarvittavien kuvien otossa perustuu Säteilyturvakeskuksen lupaan. Kuvauksen oikeutuksen arvioinnista vastaa vastuussa oleva lääkäri tai hammaslääkäri tapauskohtaisesti (sivu 33).

9.	Hallituksen esitys (6b§) rajaa oikeuslääketieteen laitoksen mahdollisuutta pyytää tarvittavia toimenpiteitä esim. yliopistojen hammasklinikoilta ja Puolustusvoimien terveysasemilta. Toivomme eduskunnalle annettavan esityksen tarkennusta näiltä osin.

10.	Iän oikeuslääketieteellisen iän arvioinnin yhteydessä tehtävä haastattelu sisältää tutkittavan luottamuksellisia terveystietoja, jotka ovat salassapidettäviä.  Toivomme tarkennusta sivun 39 2. kappaleen ohjeisiin.

11.	Tutkimusten yhteydessä otettavat rtg-kuvat (filmi tai digitaalinen) säilytetään oikeuslääketieteen laitoksella. Lisäksi ainakin jotkut kuvausyksiköt arkistoivat ne myös itselleen. Terveydenhuollossa kuvat usein luovutetaan potilaalle. Toivomme ohjeiston tarkistamista näiltä osin.                                                      

12.	Pidämme tärkeänä, että esityksen kohtaa 6b§ tarkennetaan seuraavasti:
Kaksi asiantuntijaa laatii toimenpiteiden perusteella annettavan lausunnon. Asiantuntijoina voivat toimia laillistettu lääkäri ja hammaslääkäri, joilla on tutkimuksen edellyttämä pätevyys.

Erkki Vuori	Helena Ranta	Antti Sajantila
Professori	Professori	Professori
Laitoksen johtaja	Oikeushammaslääkäri	Laitoksen varajohtaja